ORDE do 8 de marzo de 2006 pola que se clasifica de interese cultural a Fundación Casdemiro: Julio Francisco Ogando Vázquez-Juliana Otero del Palacio.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/03/2006

Visto o expediente de clasificación da Fundación Casdemiro: Julio Francisco Ogando Vázquez-Juliana Otero del Palacio, con domicilio en Ourense.
Supostos de feito.
1. Fernando González Suárez, na súa condición de presidente do padroado da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Ourense, o día seis de febreiro de dous mil seis, ante o notario Alejo Calatayud Sempere, co número de protocolo trescentos noventa e tres, por José Otero Garrido, Justo Manuel Carnicero Méndez-Aguirre, Josefa Seara Suárez e Pedro Antonio López Otero, na súa condición de albaceas-contadores-partidores testamentarios de Julio Francisco Ogando Vázquez, aos cales lles encomenda a constitución da fundación.
3. Segundo consta no artigo seis dos estatutos, a fundación ten por obxecto:
a) Promover a edición dos traballos literarios e científicos de Julio Francisco Ogando Vázquez.
b) Coidar da ordenada conservación de orixinais, manuscritos, ficheiros, correspondencia e biblioteca adecuadamente instalados, catalogados e distribuídos para a regulación do seu uso coas debidas garantías, en forma que sexan respectados os seus criterios e a memoria dos colaboradores amigos e correspondentes, tal e como se recolle na acta de recoñecemento da biblioteca e do arquivo, feita polo ilustre notario Alejo Calatayud Sempere, o sete de novembro de dous mil tres, número tres mil catrocentos trinta e sete do protocolo.
c) Colaborar con organismos oficiais, públicos tanto locais como provinciais, autonómicos ou estatais, como co Centro de Investigacións Locais en tarefas de extensión cultural.
d) Participar en iniciativas culturais de interese galego e ourensán: cursos, coloquios, congresos.
e) Conservar e coidar outras bibliotecas e arquivos particulares que, unha vez doadas, veñan acrecentar a fundación.
f) Obras de tipo social como axuda á infancia, terceira idade e emigración.
4. O padroado da fundación estará integrado por Fernando González Suárez como presidente, Justo Manuel Carnicero Méndez-Aguirre como vicepresidente primeiro, Pedro Antonio López Otero como vicepresidente segundo, Francisco José Prieto Fernández como secretario, José Otero Garrido como tesoureiro-xerente, e Josefa Seara Suárez e Miguel Ángel González Trigás como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese cultural da Fundación Casdemiro: Julio Francisco Ogando Vázquez-Juliana Otero del Palacio dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2.c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día seis de marzo de dous mil seis.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese cultural a Fundación Casdemiro: Julio Francisco Ogando Vázquez-Juliana Otero del Palacio, adscribíndoa á Consellería de Cultura e Deporte, que exercerá plenamente o protectorado sobre ela.
Santiago de Compostela, 8 de marzo de 2006.
José Luis Méndez Romeu
Conselleiro de Presidencia, Administracións
Públicas e Xustiza